title: 2012/566/UE: Decizia Parlamentului European din 10 mai 2012 privind descărcarea de gestiune pentru execuția bugetului Colegiului European de Poliție aferent exercițiului financiar 2010#Rezoluția Parlamentului European din 10 mai 2012 conținând observațiile care fac parte integrantă din decizia privind descărcarea de gestiune pentru execuția bugetului Colegiului European de Poliție aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/156

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Colegiului European de Poliție aferent exercițiului financiar 2010
   (2012/566/UE)
   PARLAMENTUL EUROPEAN,

               —

               având în vedere conturile anuale ale Colegiului European de Poliție pentru exercițiul financiar 2010,

               —

               având în vedere Raportul Curții de Conturi privind conturile anuale ale Colegiului European de Poliție pentru exercițiul financiar 2010, însoțit de răspunsurile Colegiului (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Decizia 2005/681/JAI a Consiliului din 20 septembrie 2005 de instituire a Colegiului European de Poliție (CEPOL) (3), în special articolul 16,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere Decizia C(2011) 4680 a Comisiei din 30 iunie 2011 de acordare a unei derogări de la Regulamentul (CE, Euratom) nr. 2343/2002 solicitate de Colegiul European de Poliție,

               —

               având în vedere Raportul Colegiului European de Poliție din 12 iulie 2010 privind rambursarea cheltuielilor efectuate în interes personal (10/0257/KA),

               —

               având în vedere auditul extern solicitat de Colegiul European de Poliție (nr. ref. contract CEPOL/2010/001) cu privire la rambursarea cheltuielilor efectuate în interes personal,

               —

               având în vedere raportul final privind evaluarea externă pe o perioadă de cinci ani a Colegiului European de Poliție (nr. ref. contract CEPOL/CT/2010/002),

               —

               având în vedere Raportul anual de activitate pentru 2009 al Direcției Generale Justiție, Libertate și Securitate,

               —

               având în vedere cel de al patrulea raport al Colegiului European de Poliție referitor la progresele înregistrate în aplicarea Planului său multianual de acțiune (PMA) pentru 2010-2014,

               —

               având în vedere Raportul Curții de Conturi privind aplicarea PMA al Colegiului European de Poliție pentru 2010-2014,

               —

               având în vedere nota Serviciului de Audit Intern (IAS) din 4 iulie 2011 [ref. Ares (2011) 722479] cu privire la cel de al treilea raport referitor la progresele înregistrate în aplicarea PMA al Colegiului European de Poliție pentru 2010-2014,

               —

               având în vedere raportul și anexele aferente prezentate de Colegiul European de Poliție cu privire la punerea în aplicare a Rezoluției Parlamentului European referitoare la descărcarea de gestiune pentru execuția bugetului Colegiului European de Poliție aferent exercițiului financiar 2009,

               —

               având în vedere raportul și anexele aferente prezentate de Colegiul European de Poliție cu privire la aplicarea manualului său de achiziții pentru perioada 1 iulie 2010-1 iulie 2011,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0119/2012),

               1.

               acordă directorului Colegiului European de Poliție descărcarea de gestiune pentru execuția bugetului Colegiului aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Colegiului European de Poliție, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 134.

      (2)  JO L 248, 16.9.2002, p. 1.

      (3)  JO L 256, 1.10.2005, p. 63.

      (4)  JO L 357, 31.12.2002, p. 72.

      REZOLUȚIA PARLAMENTULUI EUROPEAN
      din 10 mai 2012
      conținând observațiile care fac parte integrantă din decizia privind descărcarea de gestiune pentru execuția bugetului Colegiului European de Poliție aferent exercițiului financiar 2010
      PARLAMENTUL EUROPEAN,

                  —

                  având în vedere conturile anuale ale Colegiului European de Poliție pentru exercițiul financiar 2010,

                  —

                  având în vedere Raportul Curții de Conturi privind conturile anuale ale Colegiului European de Poliție pentru exercițiul financiar 2010, însoțit de răspunsurile Colegiului (1),

                  —

                  având în vedere Recomandarea Consiliului din 21 februarie 2012 (06083/2012 – C7-0051/2012),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Decizia 2005/681/JAI a Consiliului din 20 septembrie 2005 de instituire a Colegiului European de Poliție (CEPOL) (3), în special articolul 16,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

                  —

                  având în vedere Decizia C(2011) 4680 a Comisiei din 30 iunie 2011 de acordare a unei derogări de la Regulamentul (CE, Euratom) nr. 2343/2002 solicitate de Colegiul European de Poliție,

                  —

                  având în vedere Raportul Colegiului European de Poliție din 12 iulie 2010 privind rambursarea cheltuielilor efectuate în interes personal (10/0257/KA),

                  —

                  având în vedere auditul extern solicitat de Colegiul European de Poliție (nr. ref. contract CEPOL/2010/001) cu privire la rambursarea cheltuielilor efectuate în interes personal,

                  —

                  având în vedere raportul final privind evaluarea externă pe o perioadă de cinci ani a Colegiului European de Poliție (nr. ref. contract CEPOL/CT/2010/002),

                  —

                  având în vedere Raportul anual de activitate pentru 2009 al Direcției Generale Justiție, Libertate și Securitate,

                  —

                  având în vedere cel de al patrulea raport al Colegiului European de Poliție referitor la progresele înregistrate în aplicarea Planului său multianual de acțiune (PMA) pentru 2010-2014,

                  —

                  având în vedere Raportul Curții de Conturi privind aplicarea PMA al Colegiului European de Poliție pentru 2010-2014,

                  —

                  având în vedere nota Serviciului de Audit Intern (IAS) din 4 iulie 2011 [ref. Ares (2011) 722479] cu privire la cel de al treilea raport referitor la progresele înregistrate în aplicarea PMA al Colegiului European de Poliție pentru 2010-2014,

                  —

                  având în vedere raportul și anexele aferente prezentate de Colegiul European de Poliție cu privire la punerea în aplicare a Rezoluției Parlamentului European referitoare la descărcarea de gestiune pentru execuția bugetului Colegiului European de Poliție aferent exercițiului financiar 2009,

                  —

                  având în vedere raportul și anexele aferente prezentate de Colegiul European de Poliție cu privire la aplicarea manualului său de achiziții pentru perioada 1 iulie 2010-1 iulie 2011,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0119/2012),

                  A.

                  întrucât Colegiul European de Poliție (denumit în continuare „Colegiul”) a fost instituit în 2001 și a fost transformat, începând de la 1 ianuarie 2006, într-un organism comunitar în sensul articolului 185 din Regulamentul financiar, intrând astfel sub incidența Regulamentului financiar cadru aplicabil agențiilor;

                  B.

                  întrucât, în rapoartele sale privind conturile anuale ale Colegiului pentru exercițiile financiare 2006, 2007 și 2009, Curtea de Conturi a formulat o opinie cu rezerve în ceea ce privește legalitatea și regularitatea operațiunilor subiacente, pe motivul că procedurile de achiziții publice nu respectau dispozițiile Regulamentului financiar;

                  C.

                  întrucât, în Raportul său privind conturile anuale ale Colegiului pentru exercițiul financiar 2008, Curtea de Conturi a făcut unele observații, fără a formula totuși rezerve, în ceea ce privește fiabilitatea conturilor și a formulat o opinie cu rezerve în ceea ce privește legalitatea și regularitatea operațiunilor subiacente;

                  D.

                  întrucât, în Decizia sa din 7 octombrie 2010, Parlamentul a refuzat să acorde directorului Colegiului descărcarea de gestiune pentru execuția bugetului Colegiului aferent exercițiului financiar 2008;

                  E.

                  întrucât, în Decizia sa din 10 mai 2011, Parlamentul a decis să amâne decizia de a acorda directorului Colegiului descărcarea de gestiune pentru execuția bugetului Colegiului aferent exercițiului financiar 2009 (5), acordând descărcarea de gestiune în Decizia sa din 25 octombrie 2011 (6);

                  F.

                  întrucât, pentru prima dată de la transformarea Colegiului în agenție, în Raportul său privind conturile anuale ale Colegiului pentru exercițiul financiar 2010, Curtea de Conturi a formulat o opinie fără rezerve cu privire la fiabilitatea conturilor anuale și cu privire la legalitatea și regularitatea operațiunilor subiacente;

                  G.

                  întrucât, în Raportul său privind PMA al Colegiului pentru 2010-2014, Curtea de Conturi a menționat că acesta face progrese în conformitate cu obiectivele stabilite în PMA;

                  H.

                  întrucât, în nota sa din 4 iulie 2011 adresată directorului Colegiului, IAS a menționat că, deși Raportul privind progresele înregistrate în aplicarea PMA al Colegiului rămâne destul de general, acesta oferă o imagine de ansamblu clară cu privire la situația diferitelor obiective și ar trebui, prin urmare, să servească drept bază satisfăcătoare pentru informarea diferitelor părți interesate;

                  I.

                  întrucât, prin Decizia C(2011) 4680 din 30 iunie 2011, Comisia a acordat Colegiului o derogare de la dispozițiile articolului 74b din Regulamentul (CE, Euratom) nr. 2343/2002;

                  J.

                  întrucât bugetul Colegiului pentru 2010 s-a ridicat la 7 800 000 EUR, față de 8 800 000 EUR în 2009, ceea ce reprezintă o scădere cu 11,4 %; întrucât contribuția Uniunii Europene la bugetul Colegiului pentru exercițiul financiar 2010 s-a ridicat la 7 800 000 EUR (7),

         Gestiunea bugetară și financiară – observații generale

                  1.

                  ia act de declarația Colegiului privind faptul că exercițiul financiar 2010 a fost caracterizat de o insuficiență a resurselor financiare în urma reducerii cu 1 000 000 EUR a contribuției Uniunii la bugetul Colegiului; este surprins de această poziție, în special în această perioadă de criză, întrucât buna gestiune asigură o execuție a bugetului disponibil corectă și eficientă din punctul de vedere al costurilor și având în vedere că 31,6 % din bugetul Colegiului pentru 2010 a fost reportat în 2011;

                  2.

                  recunoaște, totuși, pe baza informațiilor oferite de Comisie, că, în 2009, contribuția totală a Uniunii la bugetul Colegiului a fost de 8 800 000 EUR, din care 7 800 000 EUR au provenit din bugetul pentru 2009, iar suma rămasă de 1 000 000 EUR a provenit din venitul alocat în 2007, ca rezultat al recuperării excedentului înregistrat de Colegiu în exercițiul 2007; constată, pe baza informațiilor oferite de Comisie, că aceasta a propus reducerea contribuției Uniunii la bugetul Colegiului pentru 2010 la nivelul creditelor aprobate pentru 2009, mai exact la 7 800 000 EUR, din cauza ratei scăzute de execuție bugetară din 2008; prin urmare, încurajează Colegiul să facă o distincție clară în conturile sale anuale finale între diferitele componente ale contribuției Uniunii la bugetul Colegiului;

                  3.

                  constată, pe baza conturilor anuale finale ale Colegiului pentru exercițiul financiar 2010, că în cursul acestui exercițiu s-au înregistrat deficiențe în pregătirea unor bugete individuale și credite de angajament pentru cursuri și seminare, ceea ce a avut ca rezultat angajarea și plata unor credite din 2010 pentru cheltuieli suportate în 2009; reamintește Colegiului că acest lucru contravine principiului anualității; invită Colegiul să adopte măsuri pentru a evita în viitor deficiențe similare;

                  4.

                  constată, pe baza Raportului anual de activitate al Colegiului pe 2010, că au fost angajate 99,56 % din creditele de angajament; constată, de asemenea, că 46 % din creditele de plată au fost folosite, însă cifrele finale privind utilizarea titlului III (Cheltuieli operaționale) urmau să fie disponibile abia la sfârșitul lui 2011; observă că din conturile anuale ale Colegiului reiese o rată de utilizare a creditelor de plată de 59,12 % în 2010;

                  5.

                  ia act de măsurile luate de noua structură de conducere și guvernanță a Colegiului pentru a remedia deficiențele acestuia ca răspuns la solicitarea Parlamentului de a lua măsuri în urma neregulilor grave constatate în ceea ce privește execuția bugetului aferent exercițiului financiar 2009;

                  6.

                  atrage atenția asupra faptului că, deși Curtea de Conturi a constatat legalitatea și regularitatea operațiunilor subiacente conturilor anuale ale Colegiului, aceasta a subliniat că, în ceea ce privește cheltuielile de organizare a cursurilor și a seminarelor, s-a înregistrat o lipsă de rigoare în procesul de aprobare a rambursării costurilor aferente acestor activități, mai ales în ceea ce privește lipsa unor documente justificative; constată, potrivit răspunsului transmis de Colegiu, că, prin Decizia 11/2011/GB a Consiliului de administrație al Colegiului din 10 martie 2011 au fost prevăzute măsuri obligatorii de prezentare a listelor de participanți semnate corespunzător odată cu depunerea rapoartelor financiare și a cererilor de decontare a costurilor;

                  7.

                  constată că, în conformitate cu Decizia 11/2011/GB, normele de decontare referitoare la activitățile Colegiului au fost în mare măsură revizuite și că au fost clarificate mai multe măsuri ținând de aplicarea cu strictețe a reglementărilor financiare și de o abordare foarte strictă în ceea ce privește costurile eligibile, inclusiv cele legate de raportarea obligatorie;

                  8.

                  regretă faptul că, înainte de adoptarea Deciziei 34/2010/GB a Consiliului de administrație al Colegiului din 29 septembrie 2010, nu erau aplicate date-limită pentru decontarea cheltuielilor, astfel încât nu s-a înregistrat nicio îmbunătățire substanțială în ceea ce privește respectarea acestora; reamintește faptul că depășirea datelor-limită reprezintă unul dintre principalii factori care împiedică buna gestiune financiară; ia act de faptul că, în conformitate cu Decizia 34/2010/GB, nu se efectuează decontări pentru cererile primite după data-limită; solicită Colegiului să informeze autoritatea de descărcare de gestiune cu privire la punerea în aplicare a Deciziei 34/2010/GB;

                  9.

                  ia act de declarația Colegiului conform căreia Comisia a redus bugetul pe 2010 al Colegiului cu 1 000 000 EUR, dar subliniază faptul că suma alocată pentru anul 2010 este aceeași ca pentru anul 2009;

         Reportarea creditelor

                  10.

                  constată, pe baza conturilor anuale ale Colegiului pentru exercițiul financiar 2010, că a fost reportată în 2011 suma de 2 469 984,20 EUR din creditele angajate în 2010, ceea ce reprezintă 31,6 % din bugetul Colegiului pe 2010; reamintește Colegiului că acest lucru contravine principiului anualității;

                  11.

                  regretă faptul că, în Raportul său privind conturile anuale ale Colegiului pentru exercițiul financiar 2010, Curtea de Conturi nu menționează creditele reportate de Colegiu;

                  12.

                  își manifestă îngrijorarea față de faptul că, deși a reușit să obțină asigurări rezonabile cu privire la fiabilitatea, în toate aspectele esențiale, a conturilor anuale ale Colegiului pentru exercițiul financiar 2010, Curtea de Conturi a observat că o sumă de peste 1 600 000 EUR, reprezentând 48 % din creditele reportate din 2009, a trebuit să fie anulată în 2010; reamintește Colegiului că această situație contravine principiului bugetar al anualității și poate fi remediată printr-o programare și o monitorizare mai bună a execuției bugetului său, pentru a reduce la minimum reportarea creditelor; solicită, așadar, Colegiului să adopte măsuri eficace în acest sens;

                  13.

                  ia însă act de răspunsul Colegiului, în care acesta declară că, pentru a evita repetarea situației descrise de Curtea de Conturi, reportarea creditelor din exercițiul 2010 a fost condiționată de criterii stricte care să permită reducerea la minimum a sumelor anulate în 2011;

                  14.

                  constată, pe baza informațiilor oferite de Colegiu, că în 2010 acesta a instituit reuniuni săptămânale pe teme de gestiune financiară care vizează îmbunătățirea execuției și a controlului bugetar, iar în iunie 2011 au fost analizate toate angajamentele neexecutate pentru a putea monitoriza mai bine utilizarea fondurilor din buget și a optimiza execuția bugetului 2011; solicită, așadar, Curții de Conturi și IAS să prezinte Parlamentului asigurări cu privire la progresele efective realizate de Colegiu în acest sens și să confirme că toate instrumentele de programare și de monitorizare sunt cu adevărat funcționale;

         Procedurile de achiziții

                  15.

                  constată că la 8 iunie 2010 Colegiul a adoptat un manual de achiziții pentru utilizare internă, conform solicitării formulate de Parlament în procedura de descărcare de gestiune a Colegiului pentru 2008; constată, de asemenea, că acest manual a intrat în vigoare la 1 iulie 2010 și că a fost numit un coordonator pentru achizițiile publice;

         Caracterul complet al registrelor interne ale cheltuielilor de misiune

                  16.

                  invită Colegiul să informeze autoritatea care acordă descărcarea de gestiune cu privire la aplicarea efectivă a recomandării „foarte importante” a IAS privind caracterul complet al registrelor interne ale cheltuielilor de misiune;

         Activitățile Colegiului

                  17.

                  constată, pe baza informațiilor furnizate de Curtea de Conturi, că cheltuielile aferente organizării de cursuri și de seminare reprezintă o parte semnificativă din bugetul Colegiului; constată că procesul utilizat de Colegiu pentru aprobarea declarațiilor de cheltuieli legate de astfel de activități s-a caracterizat printr-o lipsă de rigurozitate, în special în ceea ce privește caracterul complet al documentelor justificative;

                  18.

                  constată însă, pe baza declarației Colegiului, că acesta și-a îmbunătățit raportarea privind activitățile desfășurate, precum și controlul asupra lor, și a revizuit procesul de aprobare a declarațiilor de cheltuieli și a documentelor justificative aferente, în special prin următoarele măsuri:

                              —

                              instituirea unei cerințe obligatorii de a prezenta listele participanților cu toate semnăturile odată cu prezentarea rapoartelor financiare și a declarațiilor de cheltuieli;

                              —

                              revizuirea normelor de rambursare pentru activitățile Colegiului, care au fost clarificate;

                              —

                              respectarea strictă a datei-limită după care nu se mai acceptă cereri de rambursare a cheltuielilor, măsură care a fost introdusă la 29 septembrie 2010;

                              —

                              organizarea unui nou curs de formare pentru administratorii de cursuri în vederea îmbunătățirii controlului cursurilor și a calității documentelor de plată;

                              —

                              implementarea în 2011 a verificărilor ex post ale cursurilor Colegiului;

                              —

                              verificarea a patru activități desfășurate în 2010 în Suedia și a șase activități desfășurate în Regatul Unit, dintre care una avea legătură cu o activitate din 2010, iar cinci cu activități din 2011;

                        invită IAS să pună la dispoziția autorității care acordă descărcarea de gestiune o evaluare amănunțită a acestor modificări introduse de Colegiu;

                  19.

                  ia act de Decizia C(2011) 4680 a Comisiei prin care a fost aprobată solicitarea Colegiului de modificare a Regulamentului său financiar prin introducerea unui articol (articolul 74c) care include o derogare de la Regulamentul (CE, Euratom) nr. 2343/2002 cu privire la excluderea de la procedura de ofertare a selecției experților în formare pentru a putea utiliza experți din institutele naționale de formare a cadrelor de poliție;

         Erori contabile

                  20.

                  invită Colegiul să prezinte Parlamentului informații actualizate cu privire la situația implementării celor 16 noi standarde de control intern ale Comisiei, care au fost adoptate de Consiliul de administrație al Colegiului și care înlocuiesc vechile standarde de control intern;

         Creditele utilizate pentru acoperirea cheltuielilor în interes personal

                  21.

                  constată că a fost realizată o verificare externă ex post privind creditele utilizate pentru a finanța cheltuieli în interes personal în 2007 și 2008 și că agenții de verificare externi au considerat că nu se mai pot recupera fonduri în legătură cu această chestiune; constată, pe baza informațiilor oferite de Colegiu, că ordinul de recuperare care obliga fostul director să returneze suma de 2 014,94 GBP (2 196,72 EUR) a fost achitat în decembrie 2011; invită Colegiul să continue acest proces până la recuperarea integrală a fondurilor;

         Planul multianual al Colegiului pentru 2010-2014

                  22.

                  constată că IAS a evaluat punerea în aplicare a Planului multianual al Colegiului (PMA) pentru 2010-2014, conform solicitării autorității care acordă descărcarea de gestiune; ia act de faptul că, la sfârșitul lui septembrie 2010, fuseseră realizate 19 din cele 44 de obiective, 18 erau în grafic, iar 7 încă nu fuseseră inițiate;

                  23.

                  ia act, de asemenea, de declarația IAS privind faptul că descrierea unor elemente din PMA nu este clară și că raportarea cu privire la progresele realizate nu este întotdeauna suficient de exactă pentru a se putea înțelege clar ce acțiuni concrete presupune fiecare obiectiv; constată, de asemenea, că IAS a identificat suprapuneri între unele obiective, ceea ce face dificilă evaluarea situației exacte la nivel global a acțiunilor aferente; ia act de declarația Colegiului conform căreia PMA a fost actualizat în conformitate cu recomandările IAS și de îmbunătățirile menționate în cel de al treilea raport privind progresele realizate, raport aprobat de Consiliul de administrație la 8 decembrie 2010; solicită IAS să confirme că raportul actualizat referitor la progresele realizate în ceea ce privește PMA al Colegiului reflectă în mod adecvat recomandările sale;

         Auditul intern

                  24.

                  constată, pe baza informațiilor oferite de IAS, că Colegiul a raportat finalizarea implementării recomandării „foarte importante” privind caracterul complet al registrelor interne ale cheltuielilor de misiune, aceasta fiind analizată în prezent de IAS; invită Colegiul și IAS să informeze autoritatea care acordă descărcarea de gestiune cu privire la rezultatul acestei analize;

                  25.

                  constată că IAS a realizat o evaluare proprie a riscurilor din domeniul IT în vederea identificării și evaluării principalelor riscuri din acest domeniu pentru Colegiu; constată că IAS a stabilit că principalele riscuri sunt legate de: strategia IT, sistemul e-net, gestionarea datelor și dependența de anumite persoane; prin urmare, invită Colegiul să adopte măsurile necesare pentru eliminarea și prevenirea acestor riscuri;

                  26.

                  constată că structura de audit intern (IAC), un organism consultativ al Consiliului de administrație, nu a găsit erori semnificative în conturile Colegiului pentru 2010 în cursul auditului său;

         Deficiențe structurale și de guvernanță

                  27.

                  subliniază faptul că costurile de guvernanță ale Colegiului sunt ridicate în comparație cu activitățile sale; salută, prin urmare, eforturile Colegiului de a-și reduce cheltuielile de guvernanță, convenite în cadrul celei de a 25-a reuniuni a Consiliului de administrație din iunie 2011, când s-a decis desființarea tuturor comitetelor din cadrul Consiliului de administrație până în 2012 și analizarea critică a tuturor grupurilor de lucru ale Consiliului de administrație;

                  28.

                  constată, de asemenea, pe baza informațiilor oferite de Colegiu, că sunt în curs de implementare următoarele măsuri referitoare la guvernanță:

                              —

                              începând cu 2012, CA se va reuni numai de două ori pe an, iar în perioadele dintre reuniuni, deciziile urgente vor fi adoptate printr-o procedură scrisă și discutate în cursul unor reuniuni pe internet;

                              —

                              CA se va axa numai pe sarcinile ce i-au fost atribuite prin decizia de instituire a Colegiului, iar celelalte sarcini care supraîncărcau CA vor fi preluate de director;

                              —

                              se sugerează ca fiecare stat membru să trimită la fiecare reuniune a CA maximum doi delegați;

                              —

                              Colegiul trebuie să se ocupe de organizarea deplasării participanților care beneficiază de rambursare pentru a garanta utilizarea mijloacelor celor mai econome în vederea eliminării procesului de rambursare de după reuniuni;

                  29.

                  așteaptă cu interes prezentarea de către Comisie a propunerii de modificare a actului de înființare al Colegiului, precum și rezultatul negocierilor dintre Parlament și Consiliu;

                  30.

                  constată, de asemenea, că, în raportul final privind evaluarea externă a Colegiului pe o perioadă de cinci ani, se precizează că transferul sediului Colegiului este justificat;

                  31.

                  salută Decizia 24/2011/GB a Consiliului de administrație al Colegiului din 15 iunie 2011 privind desființarea comitetelor existente începând cu 1 ianuarie 2012, reducându-se astfel suprapunerea dintre diferitele structuri; invită Consiliul de administrație să ia decizii drastice cu privire la grupurile de lucru existente; reamintește că la articolul 10 alineatul (10) din Decizia 2005/681/JAI se prevede că Consiliul de administrație poate decide „în cazuri de strictă necesitate” să instituie grupuri de lucru pentru a emite recomandări și pentru a dezvolta și a propune orice altă sarcină consultativă pe care Consiliul de administrație o consideră necesară;

                  32.

                  ia act de răspunsul Colegiului potrivit căruia Regulamentul său de procedură a fost modificat pentru a limita numărul de reuniuni periodice ale Consiliului de administrație la una pentru fiecare președinție și pentru a limita dimensiunea delegațiilor naționale, fiecare stat membru fiind încurajat să trimită maximum doi delegați la fiecare reuniune;

                  33.

                  subliniază faptul că descărcarea de gestiune pentru execuția bugetului Colegiului ar trebui să se bazeze în continuare pe performanța sa din cursul exercițiului;

                  34.

                  atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

                  35.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (8) referitoare la performanțele, gestiunea financiară și controlul agențiilor.

         (1)  JO C 366, 15.12.2011, p. 134.

         (2)  JO L 248, 16.9.2002, p. 1.

         (3)  JO L 256, 1.10.2005, p. 63.

         (4)  JO L 357, 31.12.2002, p. 72.

         (5)  JO L 250, 27.9.2011, p. 260.

         (6)  JO L 313, 26.11.2011, p. 17.

         (7)  JO L 64, 12.3.2010, p. 1047.

         (8)  Texte adoptate, P7_TA(2012) 164 (a se vedea pagina 388 din prezentul Jurnal Oficial).

      ANEXĂ

         RECOMANDĂRILE FORMULATE DE PARLAMENTUL EUROPEAN ÎN EXERCIȚIILE PRECEDENTE

                  Colegiul European de Poliție

                  2006

                  2007

                  2008

                  2009

                  Performanță

                  n.a.

                  n.a.

                  n.a.

                              —

                              Este preocupat de faptul că Curtea de Conturi a identificat deficiențe grave în normele financiare și administrative care reglementează cheltuielile pentru organizarea cursurilor și a seminarelor, datorate în principal faptului că Regulamentul financiar al Colegiului nu a intrat în vigoare

                              —

                              Recomandă Colegiului să permită accesul direct la bugetul său detaliat

                  Gestiunea bugetară și financiară

                              —

                              Creditele bugetare nu au fost folosite în conformitate cu principiul bunei gestiuni financiare

                              —

                              Sistemul de achiziții publice nu a respectat dispozițiile Regulamentului financiar

                              —

                              Colegiul nu a instituit sistemele și procedurile necesare care să-i permită să elaboreze un raport financiar în conformitate cu cerințele Regulamentului financiar cadru aplicabil agențiilor

                              —

                              Regulamentul financiar al Colegiului prevede necesitatea unor norme detaliate privind punerea sa în aplicare

                              —

                              Colegiul nu respectă principiul unității și exactității bugetare (în buget nu a fost inclusă o contribuție de 1 500 000 EUR primită în 2007 de la Comisie pentru implementarea programului MEDA)

                              —

                              Colegiul nu respectă principiul transparenței

                              —

                              Nivelul ridicat al reportărilor (1 700 000 EUR) și al anulărilor de credite indică dificultăți de gestiune bugetară

                              —

                              Nu au fost pregătite nici conturile provizorii, nici raportul privind gestiunea bugetară și financiară

                              —

                              Regulamentul financiar al Colegiului prevede necesitatea unor norme detaliate privind punerea sa în aplicare

                              —

                              Sistemul de achiziții publice nu a respectat dispozițiile Regulamentului financiar

                              —

                              Au fost identificate cazuri în care unele credite au fost utilizate pentru finanțarea cheltuielilor în interes personal ale unor membri ai personalului Colegiului

                              —

                              Colegiul nu a respectat principiul anualității (mai exact, au trebuit reportate peste 2 700 000 EUR din creditele de plată pentru 2008)

                              —

                              Deficiențe în programarea și monitorizarea execuției bugetului

                              —

                              Peste 3 800 000 EUR din creditele pentru 2009 (43 % din bugetul total) au fost reportate în 2010

                              —

                              46 % din creditele reportate din 2008 au fost anulate, ceea ce indică deficiențe grave și recurente în programarea și monitorizarea execuției bugetare, care contravin principiului anualității

                              —

                              A fost reportată o proporție de 31 % din bugetul pentru 2008

                              —

                              Întârzieri și erori semnificative în ceea ce privește întocmirea conturilor provizorii pentru 2009

                  Procedurile de achiziții publice

                  n.a.

                  n.a.

                  n.a.

                  Este îngrijorat cu privire la nerespectarea persistentă a Regulamentului financiar în legătură cu normele privind achizițiile publice. O parte semnificativă a bugetului total al Colegiului conține nereguli

                  Resurse umane

                  n.a.

                  n.a.

                  n.a.

                              —

                              O serie de deficiențe în ceea ce privește procedurile de selecție a personalului

                              —

                              Consideră inacceptabile următoarele:

                                          —

                                          punctajele minime pentru candidați au fost în general fixate după evaluarea și clasificarea candidaților

                                          —

                                          întrebările pentru interviuri au fost adeseori pregătite după analizarea candidaturilor

                                          —

                                          documentarea procedurilor a fost inadecvată

                                          —

                                          Este îngrijorat cu privire la unele practici care nu sunt permise de Statutul funcționarilor UE sau sunt ilegale

                  Auditul intern

                  n.a.

                              —

                              Lipsa standardelor de control intern și monitorizarea ineficace a bugetului

                              —

                              Au fost identificate cazuri în care unele credite au fost utilizate pentru finanțarea cheltuielilor în interes personal ale unor membri ai personalului Colegiului

                              —

                              Auditul unui eșantion de credite de angajament a demonstrat că, în trei cazuri, nu exista o pistă de audit care să permită urmărirea execuției financiare

                              —

                              Nu a fost încă realizat un control extern al acestor cazuri

                  Subliniază că descărcarea de gestiune pentru execuția bugetului Colegiului ar trebui să se bazeze într-o mai mare măsură pe performanțele acestuia din cursul exercițiului


title: Decizia 2013/178/PESC a Consiliului din 25 februarie 2013 privind semnarea și încheierea Acordului între Uniunea Europeană și Republica Mali privind statutul, în Republica Mali, al misiunii militare a Uniunii Europene de participare la instruirea forțelor armate maliene (EUTM Mali)#Acord între Uniunea Europeană și Republica Mali privind statutul, în Republica Mali, al misiunii militare a Uniunii Europene de participare la instruirea forțelor armate maliene (EUTM Mali)

text:
               16.4.2013

               RO

               Jurnalul Oficial al Uniunii Europene

               L 106/1

         DECIZIA 2013/178/PESC A CONSILIULUI
   din 25 februarie 2013
   privind semnarea și încheierea Acordului între Uniunea Europeană și Republica Mali privind statutul, în Republica Mali, al misiunii militare a Uniunii Europene de participare la instruirea forțelor armate maliene (EUTM Mali)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 37, coroborat cu articolul 218 alineatele (5) și (6) din Tratatul privind funcționarea Uniunii Europene,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               Printr-o scrisoare din 24 decembrie 2012, președintele Republicii Mali a adresat o scrisoare de invitație Înaltului Reprezentant al Uniunii pentru afaceri externe și politica de securitate (ÎR), în care salută desfășurarea unei misiuni militare a UE de instruire în Mali.

               (2)

               La 17 ianuarie 2013, Consiliul a adoptat Decizia 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali) (1).

               (3)

               În temeiul articolului 9 din Decizia 2013/34/PESC a Consiliului, statutul unităților și personalului EUTM Mali aflate sub comanda UE, incluzând privilegiile, imunitățile și alte garanții necesare îndeplinirii și bunei desfășurări a misiunii acestora, face obiectul unui acord încheiat în temeiul articolului 37 din Tratatul privind Uniunea Europeană (TUE) și în conformitate cu procedura prevăzută la articolul 218 din Tratatul privind funcționarea Uniunii Europene (TFUE).

               (4)

               Ca urmare a adoptării de către Consiliu, la 17 ianuarie 2013, a unei decizii privind autorizarea deschiderii negocierilor, ÎR a negociat, în conformitate cu articolul 37 din TUE, un acord între Uniunea Europeană și Republica Mali privind statutul, în Republica Mali, al misiunii militare a Uniunii Europene de participare la instruirea forțelor armate maliene (EUTM Mali) (denumit în continuare „acordul”).

               (5)

               În conformitate cu articolul 5 din Protocolul nr. 22 privind poziția Danemarcei, anexat la TUE și la TFUE, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în domeniul apărării. Danemarca nu participă la punerea în aplicare a prezentei decizii și nu contribuie, prin urmare, la finanțarea acestei misiuni.

               (6)

               Acordul ar trebui aprobat,

         ADOPTĂ PREZENTA DECIZIE:
   Articolul 1
   Acordul între Uniunea Europeană și Republica Mali privind statutul, în Republica Mali, al misiunii militare a Uniunii Europene de participare la instruirea forțelor armate maliene (EUTM Mali) se aprobă în numele Uniunii.
   Textul acordului se atașează la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul prin care Uniunea își asumă obligații.
   Articolul 3
   Prezenta decizie intră în vigoare la data adoptării.

      Adoptată la Bruxelles, 25 februarie 2013.

            Pentru Consiliu

            Președintele

         S. COVENEY

      (1)  JO L 14, 18.1.2013, p. 19.

      TRADUCERE
      ACORD
      între Uniunea Europeană și Republica Mali privind statutul, în Republica Mali, al misiunii militare a Uniunii Europene de participare la instruirea forțelor armate maliene (EUTM Mali)
      UNIUNEA EUROPEANĂ, denumită în continuare „UE”,
      pe de o parte, și
      REPUBLICA MALI, denumită în continuare „statul-gazdă”,
      pe de altă parte,
      denumite în continuare „părțile”,
      LUÂND ÎN CONSIDERARE URMĂTOARELE:

                  —

                  scrisoarea președintelui Republicii Mali din 24 decembrie 2012, prin care Uniunea Europeană este invitată să desfășoare o misiune militară de instruire pe teritoriul acestui stat;

                  —

                  Decizia 2013/34/PESC a Consiliului din 17 ianuarie 2013 privind o misiune militară a Uniunii Europene pentru a contribui la instruirea forțelor armate maliene (EUTM Mali) (1);

                  —

                  faptul că prezentul acord nu va afecta drepturile și obligațiile părților care decurg din acorduri internaționale și din alte instrumente de instituire de curți și tribunale internaționale, inclusiv statutul Curții Penale Internaționale,

            CONVIN CU PRIVIRE LA URMĂTOARELE DISPOZIȚII:
      Articolul 1
      Domeniu de aplicare și definiții
      (1)   Dispozițiile prezentului acord se aplică numai pe teritoriul statului-gazdă.
      (2)   Prezentul acord se aplică misiunii militare a UE de participare la instruirea forțelor armate maliene (denumită în continuare „EUTM Mali”) și personalului acesteia.
      (3)   În sensul prezentului acord:

                  (a)

                  „EUTM Mali” înseamnă cartierul general militar și contingentele naționale care contribuie la misiune, precum și instalațiile, resursele și mijloacele de transport ale acestora;

                  (b)

                  „misiune” înseamnă pregătirea, stabilirea, executarea și susținerea EUTM Mali;

                  (c)

                  „comandantul misiunii” înseamnă comandantul EUTM Mali în teatrul de operații al misiunii;

                  (d)

                  „Uniunea Europeană (UE)” înseamnă organismele permanente ale UE și personalul acestora;

                  (e)

                  „cartierul general militar al UE” înseamnă cartierul general militar și elementele acestuia, indiferent unde sunt situate, aflate sub autoritatea comandanților militari ai UE care exercită comanda sau controlul militar al EUTM Mali;

                  (f)

                  „contingente naționale” înseamnă unitățile și componentele care aparțin statelor membre ale UE și celorlalte state participante la EUTM Mali;

                  (g)

                  „personalul EUTM Mali” înseamnă membrii personalului civil și militar afectat EUTM Mali, precum și personalul detașat în vederea pregătirii misiunii și personalul aflat în misiune, pentru un stat contribuitor sau o instituție sau un organ al UE în cadrul misiunii, prezent, cu excepția unor dispoziții contrare ale prezentului acord, pe teritoriul statului-gazdă, cu excepția personalului angajat pe plan local și a personalului angajat de contractanți comerciali internaționali;

                  (h)

                  „personal angajat pe plan local” înseamnă membri ai personalului care sunt resortisanți sau rezidenți permanenți ai statului-gazdă;

                  (i)

                  „instalații ale EUTM Mali” înseamnă toate clădirile, spațiile de cazare și terenurile necesare misiunii și personalului EUTM Mali;

                  (j)

                  „stat contribuitor” înseamnă un stat care pune un contingent național la dispoziția EUTM Mali;

                  (k)

                  „corespondență oficială” înseamnă toată corespondența referitoare la EUTM Mali și la funcțiile sale;

                  (l)

                  „resurse ale EUTM Mali” înseamnă echipamentele și bunurile de consum necesare misiunii;

                  (m)

                  „mijloace de transport ale EUTM Mali” înseamnă toate vehiculele și alte mijloace de transport deținute, închiriate sau navlosite de către EUTM Mali și necesare misiunii.

            Articolul 2
      Dispoziții generale
      (1)   EUTM Mali și personalul EUTM Mali respectă actele cu putere de lege și dispozițiile administrative ale statului-gazdă și se abțin de la orice acțiune sau activitate incompatibilă cu obiectivele misiunii.
      (2)   EUTM Mali comunică periodic guvernului statului-gazdă numărul membrilor personalului EUTM Mali staționați pe teritoriul statului-gazdă.
      Articolul 3
      Identificarea
      (1)   Membrii personalului EUTM Mali prezenți pe teritoriul statului-gazdă poartă în permanență asupra lor pașaportul sau cartea de identitate militară.
      (2)   Vehiculele și alte mijloace de transport ale EUTM Mali poartă marcaje de identificare și/sau plăci de înmatriculare distinctive ale EUTM Mali, care se notifică autorităților competente ale statului-gazdă.
      (3)   EUTM Mali are dreptul de a arbora drapelul UE și semne distinctive, precum insigne militare, titluri și simboluri oficiale, pe instalațiile și mijloacele sale de transport. Uniformele personalului EUTM Mali poartă o emblemă distinctivă a EUTM Mali. Drapelele sau însemnele naționale ale contingentelor naționale participante la misiune pot fi arborate pe instalațiile, mijloacele de transport și uniformele EUTM Mali, în conformitate cu decizia comandantului misiunii.
      Articolul 4
      Trecerea frontierei și deplasarea pe teritoriul statului-gazdă
      (1)   Membrii personalului EUTM Mali nu intră pe teritoriul statului-gazdă decât după prezentarea unui pașaport însoțit de un ordin de misiune individual sau colectiv emis de EUTM Mali. Atunci când intră, părăsesc sau sunt prezenți pe teritoriul statului-gazdă, aceștia nu fac obiectul dispozițiilor în materie de vize și nici al inspecțiilor efectuate în cadrul formalităților de imigrare și de control vamal.
      (2)   Membrii personalului EUTM Mali nu fac obiectul dispozițiilor statului-gazdă referitoare la înregistrarea și controlul cetățenilor străini, dar nu dobândesc dreptul de ședere sau de domiciliu permanent pe teritoriul statului-gazdă.
      (3)   Resursele și mijloacele de transport ale EUTM Mali care intră sau părăsesc teritoriul statului-gazdă în vederea sprijinirii misiunii sunt scutite de prezentarea oricărui document vamal și de orice inspecție.
      (4)   Membrii personalului EUTM Mali pot conduce autovehicule cu condiția să fie titulari ai unui permis de conducere național, internațional sau militar valabil, emis de unul dintre statele contribuitoare.
      (5)   Pentru nevoile misiunii, statul-gazdă acordă EUTM Mali și personalului acesteia dreptul la libera circulație și dreptul de a se deplasa pe teritoriul său, inclusiv în spațiul său aerian.
      (6)   Statul-gazdă autorizează intrarea resurselor și mijloacelor de transport ale EUTM Mali și le scutește de orice taxe vamale, redevențe, taxe, tarife sau alte drepturi similare, cu excepția cheltuielilor pentru depozitare, transport și alte servicii prestate.
      (7)   Pentru nevoile misiunii, EUTM Mali poate utiliza șoselele, podurile, feriboturile și aeroporturile fără obligația achitării de redevențe, taxe, tarife sau drepturi similare. EUTM Mali nu este scutită de la plata contribuțiilor pentru serviciile de care beneficiază la cererea sa, în aceleași condiții cu cele prevăzute pentru forțele armate ale statului-gazdă.
      Articolul 5
      Privilegii și imunități acordate EUTM Mali de către statul-gazdă
      (1)   Instalațiile EUTM Mali sunt inviolabile. Agenții statului-gazdă nu au acces la acestea fără aprobarea comandantului misiunii.
      (2)   EUTM Mali beneficiază de imunitate de jurisdicție, oriunde s-ar afla și indiferent de cine ar deține sau ar folosi resursele, mijloacele de transport și instalațiile sale.
      (3)   Personalul, resursele, instalațiile și mijloacele de transport ale EUTM Mali nu pot face obiectul percheziției, rechiziționării, sechestrului sau executării.
      (4)   Arhivele și documentele EUTM Mali sunt inviolabile în orice moment și indiferent de locul de depozitare a acestora.
      (5)   Corespondența oficială a EUTM Mali este inviolabilă.
      (6)   EUTM Mali este scutită de toate impozitele, taxele și alte drepturi similare naționale, regionale sau comunale pe resursele și mijloacele de transport ale EUTM Mali achiziționate sau importate, pe instalațiile EUTM Mali și pe serviciile prestate pentru nevoile EUTM Mali. Aplicarea acestei scutiri nu face obiectul niciunei autorizări sau notificări prealabile a autorităților competente din statul-gazdă de către EUTM Mali. Cu toate acestea, EUTM Mali nu este scutită de redevențe sau alte drepturi percepute pentru remunerarea serviciilor prestate.
      Articolul 6
      Privilegii și imunități acordate personalului EUTM Mali de către statul-gazdă
      (1)   Personalul EUTM Mali nu poate fi supus niciunei forme de arest sau detenție.
      (2)   Documentele, corespondența și bunurile personalului EUTM Mali beneficiază de inviolabilitate, sub rezerva măsurilor de execuție autorizate în temeiul alineatului (6).
      (3)   Personalul EUTM Mali beneficiază de imunitate de jurisdicție penală față de statul-gazdă în toate circumstanțele.
      Statul contribuitor sau organismul în cauză al UE, după caz, poate renunța la imunitatea de jurisdicție penală a personalului EUTM Mali. Renunțarea se face întotdeauna în scris.
      (4)   Personalul EUTM Mali beneficiază de imunitate în raport cu jurisdicțiile civilă și administrativă ale statului-gazdă în ceea ce privește cuvintele pronunțate sau scrise, precum și toate actele întreprinse în exercitarea funcțiilor sale oficiale.
      Atunci când se inițiază o procedură civilă împotriva personalului EUTM Mali pe lângă o instanță judecătorească a statului-gazdă, comandantul misiunii și autoritatea competentă a statului contribuitor sau organismul UE în cauză sunt informate de îndată. Înainte de inițierea procedurii pe lângă instanța judecătorească competentă, comandantul misiunii și autoritatea competentă a statului contribuitor sau instituția UE în cauză atestă dacă actul respectiv a fost sau nu comis de personalul EUTM Mali în exercitarea funcțiilor sale oficiale.
      În cazul în care actul respectiv a fost comis în exercitarea funcțiilor oficiale, nu se inițiază procedura și se aplică dispozițiile articolului 15. În cazul în care actul respectiv nu a fost comis în exercitarea funcțiilor oficiale, procedura poate continua. Atestarea emisă de către comandantul misiunii și autoritatea competentă a statului contribuitor sau organul UE în cauză are un caracter obligatoriu pentru jurisdicția statului-gazdă, care nu o poate contesta.
      Cu toate acestea, autoritățile competente ale statului-gazdă pot contesta legitimitatea acestei atestări în termen de două luni de la data emiterii sale. În acest caz, fiecare dintre părți se angajează să soluționeze diferendul respectiv exclusiv pe cale diplomatică.
      În cazul în care personalul EUTM Mali inițiază o procedură civilă, acesta nu mai poate invoca imunitatea de jurisdicție în ceea ce privește orice cerere reconvențională direct legată de cererea principală.
      (5)   Personalul EUTM Mali nu este obligat să depună mărturie.
      (6)   Împotriva personalului EUTM Mali nu poate fi luată nicio măsură de executare, cu excepția cazului în care o procedură civilă nelegată de funcțiile sale oficiale este inițiată împotriva acestuia. Bunurile personalului EUTM Mali, certificate de către comandantul misiunii ca fiind necesare exercitării funcțiilor oficiale ale acestuia, nu pot fi supuse sechestrului ca urmare a unei hotărâri judecătorești. În cadrul procedurilor civile, personalul EUTM Mali nu este supus niciunei restrângeri a libertății personale sau altor măsuri de constrângere.
      (7)   Imunitatea de jurisdicție a personalului EUTM Mali față de statul-gazdă nu conferă imunitate în raport cu jurisdicția statului contribuitor.
      (8)   Personalul EUTM Mali este scutit de orice formă de impozitare în statul-gazdă în ceea ce privește remunerația și alte drepturi bănești care îi sunt plătite de EUTM Mali sau de statul contribuitor, precum și în ceea ce privește veniturile încasate în afara statului-gazdă.
      (9)   În conformitate cu actele cu putere de lege și normele administrative pe care le poate adopta, statul-gazdă autorizează intrarea pe teritoriul său a obiectelor destinate uzului personal al personalului EUTM Mali și scutirea acestora de taxe vamale, impozite și alte redevențe conexe, cu excepția cheltuielilor de depozitare, de transport și a celor aferente unor servicii similare.
      Personalul EUTM Mali este scutit de inspecția bagajelor personale, cu excepția cazului în care există motive serioase de a se crede că acestea conțin obiecte care nu sunt destinate uzului său personal sau obiecte al căror import sau export este interzis de legislație sau care sunt supuse regulamentelor de carantină ale statului-gazdă. Într-un astfel de caz, inspecția se efectuează numai în prezența personalului EUTM Mali în cauză sau a unui reprezentant autorizat al EUTM Mali.
      Articolul 7
      Personal angajat pe plan local
      Personalul angajat pe plan local nu beneficiază de privilegii și imunități decât în măsura în care acestea sunt recunoscute de statul-gazdă. Cu toate acestea, statul-gazdă își exercită jurisdicția asupra acestui personal în așa fel încât să nu afecteze în mod excesiv funcționarea misiunii.
      Articolul 8
      Jurisdicția penală
      Autoritățile competente ale unui stat de origine au dreptul de a exercita pe teritoriul statului-gazdă toate atribuțiile de jurisdicție penală și disciplinară care le sunt conferite de legislația statului de origine cu privire la toți membrii personalului EUTM Mali supuși acestei legislații.
      Articolul 9
      Uniforma și armamentul
      (1)   Portul uniformei face obiectul unor norme stabilite de comandantul misiunii.
      (2)   Personalul militar al EUTM Mali poate purta sau transporta armament și muniția aferentă cu condiția să fie autorizat în acest sens prin ordinele primite.
      Articolul 10
      Susținerea acordată de statul-gazdă și încheierea de contracte
      (1)   Statul-gazdă acceptă, în cazul în care este solicitat, să asiste EUTM Mali să găsească instalații corespunzătoare.
      (2)   Statul-gazdă pune gratuit la dispoziția EUTM Mali instalațiile aflate în proprietatea sa, în măsura în care instalațiile respective sunt necesare misiunii.
      (3)   În limita mijloacelor și a capacităților sale, statul-gazdă contribuie la pregătirea, stabilirea, executarea și susținerea EUTM Mali. Asistența și sprijinul pe care le oferă statul-gazdă misiunii se furnizează în aceleași condiții ca asistența și sprijinul oferite de statul-gazdă pentru propriile forțe armate.
      (4)   Legislația aplicabilă contractelor încheiate de EUTM Mali în statul-gazdă se menționează în contractele respective.
      (5)   Contractele pot stipula că procedura de soluționare a litigiilor menționată la articolul 15 alineatele (3) și (4) se aplică litigiilor apărute ca urmare a aplicării contractelor respective.
      (6)   Statul-gazdă facilitează punerea în aplicare a contractelor încheiate de EUTM Mali cu entități comerciale pentru nevoile misiunii.
      Articolul 11
      Modificarea instalațiilor
      (1)   EUTM Mali este autorizată să construiască sau să modifice instalațiile în funcție de nevoile sale operaționale.
      (2)   Statul-gazdă nu poate pretinde EUTM Mali compensații pentru aceste construcții sau modificări.
      Articolul 12
      Membrii decedați ai personalului EUTM Mali
      (1)   Comandantul misiunii are dreptul de a se ocupa de repatrierea oricărui membru decedat al personalului EUTM Mali, precum și a bunurilor personale ale acestuia și de a adopta măsuri corespunzătoare în acest sens.
      (2)   Nu se poate efectua o autopsie pe corpul niciunui membru decedat al personalului EUTM Mali fără acordul statului în cauză și fără prezența unui reprezentant al EUTM Mali și/sau al statului în cauză.
      (3)   Statul-gazdă și EUTM Mali cooperează în cea mai mare măsură posibilă pentru asigurarea repatrierii cât mai rapide a oricărui membru decedat al personalului EUTM Mali.
      Articolul 13
      Securitatea EUTM Mali și poliția militară
      (1)   Statul-gazdă ia toate măsurile adecvate pentru a asigura, în afara instalațiilor sale, securitatea EUTM Mali și a personalului acesteia.
      (2)   EUTM Mali este autorizată să ia, pe teritoriul terestru al statului-gazdă, măsurile necesare, inclusiv recurgerea la forța proporționată necesară asigurării protecției personalului său și a instalațiilor, resurselor și mijloacelor sale de transport.
      (3)   Această autorizare vizează și protecția persoanelor aflate în imediata apropiere a personalului EUTM Mali atunci când există riscul ca viața persoanelor respective să fie pusă în pericol sau ca acestea să sufere leziuni corporale grave.
      (4)   Comandantul misiunii poate crea o unitate de poliție militară în vederea menținerii ordinii în cadrul instalațiilor EUTM Mali.
      (5)   De asemenea, unitatea de poliție militară, prin consultare și în colaborare cu poliția militară sau poliția statului-gazdă, poate interveni în exteriorul instalațiilor EUTM Mali pentru a asigura menținerea ordinii și a disciplinei în rândul personalului EUTM Mali.
      Articolul 14
      Comunicațiile
      (1)   EUTM Mali poate instala și utiliza radioemițătoare și radioreceptoare, precum și sisteme prin satelit. EUTM Mali cooperează cu autoritățile competente ale statului-gazdă pentru evitarea conflictelor legate de utilizarea frecvențelor adecvate. Accesul la gama de frecvențe se acordă de către statul-gazdă în mod gratuit, în conformitate cu legislația sa în vigoare.
      (2)   EUTM Mali are dreptul de a comunica fără restricții prin radio (inclusiv prin satelit, telefon mobil sau aparat radio portabil), prin telefon, prin telegraf, prin fax și prin alte mijloace, precum și dreptul de a instala echipamentele necesare asigurării comunicațiilor dorite în cadrul instalațiilor EUTM Mali și între aceste instalații, inclusiv dreptul de a instala cabluri și linii terestre pentru nevoile misiunii.
      (3)   EUTM Mali poate lua, la nivelul instalațiilor proprii, măsurile necesare asigurării transmiterii corespondenței adresate EUTM Mali sau personalului acesteia sau care provine de la EUTM Mali sau de la personalul acesteia.
      Articolul 15
      Cereri de despăgubire pentru deces, vătămare, prejudicii sau pierderi
      (1)   EUTM Mali și personalul acesteia, UE și statele contribuitoare nu răspund pentru deteriorarea sau pierderea bunurilor civile sau publice legate de necesitățile operaționale sau cauzate de activitățile legate de tulburări civile sau de protecția EUTM Mali.
      (2)   În scopul ajungerii la un acord amiabil, cererile de despăgubire în caz de deteriorare sau pierdere a bunurilor civile nereglementate de alineatul (1), precum și cererile de despăgubire în caz de deces sau rănire a unei persoane și de deteriorare sau pierdere a resurselor, instalațiilor sau mijloacelor de transport ale EUTM Mali se transmit EUTM Mali prin intermediul autorităților competente ale statului-gazdă, în ceea ce privește cererile prezentate de persoane fizice sau juridice ale statului-gazdă, sau autorităților competente ale statului-gazdă, în ceea ce privește cererile prezentate de EUTM Mali.
      (3)   Atunci când nu se poate ajunge la un acord amiabil, cererea de despăgubire se transmite unei comisii de despăgubire constituite în mod egal din reprezentanți ai EUTM Mali și ai statului-gazdă. Soluționarea cererilor se face de comun acord.
      (4)   Atunci când nu se poate ajunge la o soluție în cadrul comisiei de despăgubire, se procedează după cum urmează:

                  (a)

                  cererile pentru o sumă mai mică sau egală cu 40 000 EUR se soluționează pe cale diplomatică între statul-gazdă și reprezentanți ai UE;

                  (b)

                  cererile pentru o sumă mai mare decât cea menționată la litera a) se supun unei instanțe de arbitraj a cărei hotărâre este obligatorie.

            (5)   Instanța de arbitraj se compune din trei arbitri, primul arbitru fiind desemnat de statul-gazdă, al doilea de către EUTM Mali și al treilea de comun acord între statul-gazdă și EUTM Mali. În cazul în care una dintre părți nu desemnează un arbitru în termen de două luni sau în lipsa unui acord între statul-gazdă și EUTM Mali privind desemnarea celui de al treilea arbitru, acesta este numit de președintele unei curți de justiție desemnate de comun acord de către părți.
      (6)   EUTM Mali și autoritățile administrative ale statului-gazdă convin asupra dispozițiilor administrative necesare stabilirii mandatului comisiei de despăgubire și al instanței de arbitraj, a procedurilor aplicabile în cadrul acestor organe și a condițiilor de reglementare a depunerii cererilor de despăgubire.
      Articolul 16
      Cooperarea și litigiile
      (1)   Toate chestiunile legate de aplicarea prezentului acord sunt examinate în comun de reprezentanții EUTM Mali și de autoritățile competente ale statului-gazdă.
      (2)   În lipsa unei soluționări prealabile, litigiile privind interpretarea sau aplicarea prezentului acord se soluționează exclusiv pe cale diplomatică între statul-gazdă și reprezentanții UE.
      Articolul 17
      Alte dispoziții
      (1)   Atunci când în prezentul acord se face trimitere la privilegiile, imunitățile și drepturile EUTM Mali și ale personalului acesteia, guvernul statului-gazdă răspunde de punerea lor în aplicare și de respectarea acestora de către autoritățile competente locale ale statului-gazdă.
      (2)   Niciuna dintre dispozițiile prezentului acord nu vizează derogarea și nu poate fi interpretată ca o derogare de la drepturile eventuale recunoscute, în temeiul altor acorduri, unui stat contribuitor la EUTM Mali.
      Articolul 18
      Modalități de punere în aplicare
      În sensul aplicării prezentului acord, chestiunile de ordin operațional, administrativ și tehnic pot face obiectul unor acorduri separate încheiate între comandantul misiunii și autoritățile administrative ale statului-gazdă.
      Articolul 19
      Intrarea în vigoare și denunțarea
      (1)   Prezentul acord intră în vigoare la data semnării și rămâne în vigoare până la data plecării ultimei componente și a ultimului membru al personalului EUTM Mali, în conformitate cu notificarea din partea EUTM Mali.
      (2)   În pofida alineatului (1), se consideră că dispozițiile prevăzute la articolul 4 alineatul (7), la articolul 5 alineatele (1), (2), (3) și (6), la articolul 6 alineatele (1), (3), (4), (6), (8) și (9), la articolul 11 și la articolul 15 se aplică începând cu data desfășurării primului membru al personalului EUTM Mali, în cazul în care această dată este anterioară datei intrării în vigoare a prezentului acord.
      (3)   Prezentul acord poate fi modificat prin acordul scris al părților.
      (4)   Denunțarea prezentului acord nu afectează drepturile sau obligațiile care rezultă din executarea prezentului acord înainte de denunțare.

         Adoptat la Bamako, la patru aprilie două mii treisprezece, în două exemplare originale în limba franceză.

               Pentru Uniunea Europeană

               Pentru Republica Mali

         (1)  JO L 14, 18.1.2013, p. 19.


title: 2011/560/UE: Decizia Parlamentului European din 10 mai 2011 privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VI – Comitetul Economic și Social European#Rezoluția Parlamentului European din 10 mai 2011 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VI – Comitetul Economic și Social European

text:
               27.9.2011

               RO

               Jurnalul Oficial al Uniunii Europene

               L 250/97

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VI – Comitetul Economic și Social European
   (2011/560/UE)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2009 (1),

               —

               având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0216/2010] (2),

               —

               având în vedere Raportul anual al Comitetului Economic și Social European către autoritatea care acordă descărcarea de gestiune privind auditurile interne desfășurate în 2009,

               —

               având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),

               —

               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

               —

               având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0136/2011),

               1.

               acordă secretarului general al Comitetului Economic și Social European descărcarea de gestiune pentru execuția bugetului Comitetului Economic și Social European aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.

      REZOLUȚIA PARLAMENTULUI EUROPEAN
      din 10 mai 2011
      conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VI – Comitetul Economic și Social European
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2009 (1),

                  —

                  având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0216/2010] (2),

                  —

                  având în vedere Raportul anual al Comitetului Economic și Social European către autoritatea care acordă descărcarea de gestiune privind auditurile interne desfășurate în 2009,

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),

                  —

                  având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

                  —

                  având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0136/2011),

                  1.

                  constată că, în 2009, Comitetul Economic și Social European (CESE) a dispus de credite de angajament în valoare totală de 122 000 000 EUR (2008: 118 000 000 EUR), cu o rată de utilizare de 98,02 %, peste rata medie a celorlalte instituții (97,69 %);

                  2.

                  ia act cu îngrijorare de alegațiile în legătură cu procesul de gestionare în cadrul CESE, care au condus la decizia Oficiului European de Luptă Antifraudă (OLAF) din 11 martie 2011) de a deschide o anchetă;

                  3.

                  solicită CESE să ofere comisiei competente în fond cu procedura de descărcare de gestiune din cadrul Parlamentului informații suplimentare cu privire la neregulile presupuse;

                  4.

                  solicită CESE să coopereze pe deplin cu OLAF și să ofere tot sprijinul necesar personalului OLAF în desfășurarea anchetei;

                  5.

                  solicită CESE să ofere informații comisiei competente pentru procedura de descărcare de gestiune din cadrul Parlamentului despre:

                              —

                              procedurile disciplinare întreprinse de CESE și consecințele economice ale acestora, în special în cazul disciplinar nr. 2/2007;

                              —

                              politica de promovarea a personalului în poziții de conducere;

                              —

                              conflictele în ceea ce privește independența serviciului juridic al CESE;

                              —

                              accesul membrilor CESE și ai membrilor Biroului său la toate informațiile necesare;

                              —

                              faza în care se află procedura și rezultatele auditurilor interne realizate de CESE;

                  6.

                  solicită Ombudsmanului să informeze comisia competentă pentru procedura de descărcare de gestiune din cadrul Parlamentului, cât mai curând posibil, cu privire la rezultatele investigațiilor sale, relevante pentru acest caz concret;

                  7.

                  constată că, în Raportul său anual, Curtea de Conturi a declarat că activitățile de audit nu au dat naștere unor observații semnificative în ceea ce privește CESE; cu toate acestea, solicită Curții de Conturi să confirme dacă în auditurile din 2009 s-a găsit dovada neregulilor care au făcut deja obiectul cazului disciplinar nr. 2/2007;

                  8.

                  ia act de creșterea minoră a numărului de posturi permanente atribuite CESE (704 posturi în 2009, 700 în 2008 și 695 în 2007) și de faptul că aproape toate aceste posturi au fost ocupate (7 posturi vacante în 2009, 19 în 2008 și 9 în 2007); ia act de existența planului pe termen mediu (strategia 2008-2013) de promovare, în cadrul secretariatului, a egalității de șanse și a diversității, în special printr-o utilizare sporită a programului de lucru flexibil, și așteaptă cu interes rapoarte privind evoluția în continuare a politicii de resurse umane;

                  9.

                  constată cu satisfacție că, potrivit observațiilor CESE ca răspuns la Rezoluția Parlamentului din 5 mai 2010 referitoare la descărcarea de gestiune pentru exercițiul financiar 2008 (6), Acordul de cooperare administrativă dintre Comitetul Regiunilor (CoR) și Comitetul Economic și Social European pentru perioada 2008-2014 este pus în aplicare în mod corespunzător și observă că, pentru moment, nu au fost identificate alte necesități de îmbunătățire a aspectelor practice și că cele două instituții au grijă să mențină un nivel ridicat de armonizare, acest lucru fiind asigurat de structura de guvernanță a Acordului de cooperare administrativă; invită CESE și CoR să precizeze dacă decuplarea care a rezultat din acordul menționat este neutră din punctul de vedere al implicațiilor bugetare și să comunice autorității care acordă descărcarea de gestiune rezultatele revizuirii la jumătatea perioadei a acordului, prevăzută pentru 2011;

                  10.

                  salută eforturile din domeniul cooperării interinstituționale și mai ales introducerea în curs a sistemului de gestionare a personalului Sysper2 și pregătirile realizate în acest sens; constată că introducerea sistemului este planificată pentru ianuarie 2012;

                  11.

                  își reafirmă poziția conform căreia, din motive de transparență, declarațiile de interese financiare ale membrilor tuturor instituțiilor Uniunii ar trebui să fie accesibile pe Internet în cadrul unui registru public; ia act de răspunsul CESE, în special de scrisoarea vicepreședintelui CESE, la observația Parlamentului potrivit căreia membrii CESE nu și-au declarat interesele financiare și solicită CESE să ia măsurile necesare pentru a publica informațiile relevante și pentru a urmări aceste subiect în raportul său anual de activitate;

                  12.

                  salută dorința CESE de a da curs sugestiei Parlamentului din Rezoluția sa din 5 mai 2010 menționată mai sus, și anume ca cheltuielile de deplasare ale membrilor CESE să se bazeze exclusiv pe costurile reale ale deplasării (și ca diurnele să fie egale cu cele primite de deputații din Parlamentul European) și ia act de scrisoarea președintelui CESE pe această temă; solicită CESE să informeze Parlamentul cu privire la progresele înregistrate în acest sens;

                  13.

                  solicită CESE să prezinte informații despre progresul înregistrat în ceea ce privește revizuirea statutului financiar al membrilor săi și să comunice autorității care acordă descărcarea de gestiune rezultatele acestui proces;

                  14.

                  felicită CESE pentru calitatea constant ridicată a rapoartelor sale anuale de activitate și salută includerea unei prezentări a măsurilor întreprinse în urma observațiilor formulate de Parlament în deciziile anterioare de descărcare de gestiune.

                  15.

                  invită CESE să realizeze urgent în 2011 o analiză detaliată a cheltuielilor din toate domeniile de activitate pentru a se asigura că toate cheltuielile se justifică din perspectiva rentabilității, cu scopul de a identifica posibilitățile de economisire care ar reduce presiunea asupra bugetului în această perioadă de austeritate.

         (1)  JO L 69, 13.3.2009.

         (2)  JO C 308, 12.11.2010, p. 1.

         (3)  JO C 303, 9.11.2010, p. 1.

         (4)  JO C 308, 12.11.2010, p. 129.

         (5)  JO L 248, 16.9.2002, p. 1.

         (6)  JO L 252, 25.9.2010, p. 94.